CELEX: 32013R1076
Language: el
Date: 2013-10-31 00:00:00
Title: Εκτελεστικός κανονισμός (ΕΕ) αριθ. 1076/2013 της Επιτροπής, της 31ης Οκτωβρίου 2013 , σχετικά με την τροποποίηση του κανονισμού (ΕΟΚ) αριθ. 2454/93 της Επιτροπής, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα όσον αφορά την προσωρινή εισαγωγή, εξαγωγή και επανεισαγωγή φορητών μουσικών οργάνων

1.11.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 292/1
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1076/2013 ΤΗΣ ΕΠΙΤΡΟΠΉΣ
   της 31ης Οκτωβρίου 2013
   σχετικά με την τροποποίηση του κανονισμού (ΕΟΚ) αριθ. 2454/93 της Επιτροπής, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα όσον αφορά την προσωρινή εισαγωγή, εξαγωγή και επανεισαγωγή φορητών μουσικών οργάνων
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (1), και ιδίως το άρθρο 247,
   Εκτιμώντας τα ακόλουθα:
   
               (1)
            
            
               Το τμήμα 2 του κεφαλαίου 3 του τίτλου VII του μέρους I του κανονισμού (ΕΟΚ) αριθ. 2454/93 της Επιτροπής (2) καθορίζει τους κανόνες σχετικά με τις «διασαφήσεις που πραγματοποιούνται με οποιαδήποτε άλλη πράξη». Σύμφωνα με τα άρθρα 230, 231 και 232 του εν λόγω κανονισμού, ορισμένες κατηγορίες εμπορευμάτων πρέπει να θεωρούνται ότι διασαφίζονται για να τεθούν σε ελεύθερη κυκλοφορία, για εξαγωγή ή για προσωρινή εισαγωγή με την πράξη που θεωρείται ως διασάφηση υπό τις μορφές που ορίζονται στο άρθρο 233.
            
         
               (2)
            
            
               Ωστόσο, τα φορητά μουσικά όργανα τα οποία εισάγονται προσωρινά από ταξιδιώτες με σκοπό να χρησιμοποιηθούν ως επαγγελματικός εξοπλισμός πρέπει να προσκομίζονται στο τελωνείο και να διασαφίζονται ρητά για υπαγωγή σε καθεστώς προσωρινής εισαγωγής.
            
         
               (3)
            
            
               Πρόσφατα περιστατικά, κατά τα οποία διαπιστώθηκε ότι έχει αρνητική επίπτωση σε καλλιτέχνες στον τομέα της μουσικής η εφαρμογή της τελωνειακής νομοθεσίας κατά την εισαγωγή απέδειξαν ότι είναι αναγκαίο να απλουστευθεί η υπαγωγή στο καθεστώς της προσωρινής εισαγωγής και να επιτραπεί να διασαφίζονται τα εν λόγω φορητά μουσικά όργανα με οποιαδήποτε άλλη πράξη. Για την αποφυγή παρόμοιων προβλημάτων σε σχέση με την εξαγωγή και την επανεισαγωγή, η απλούστευση αυτή θα πρέπει να καλύπτει επίσης τα φορητά μουσικά όργανα τα οποία διασαφίζονται για εξαγωγή ή τα οποία έχουν επανεισαχθεί και διασαφίζονται για να τεθούν σε ελεύθερη κυκλοφορία ως επιστρεφόμενα αγαθά από ταξιδιώτες.
            
         
               (4)
            
            
               Ως εκ τούτου, ο κανονισμός (ΕΟΚ) αριθ. 2454/93 πρέπει να τροποποιηθεί αναλόγως.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΟΚ) αριθ. 2454/93 τροποποιείται ως εξής:
   
               1)
            
            
               Στο άρθρο 230, προστίθεται το ακόλουθο στοιχείο ε):
               
                           «ε)
                        
                        
                           τα φορητά μουσικά όργανα που εισάγονται από ταξιδιώτες, στα οποία παρέχεται ατέλεια ως επανεισαγόμενα εμπορεύματα.».
                        
                     
         
               2)
            
            
               Στο άρθρο 231, προστίθεται το ακόλουθο στοιχείο ε):
               
                           «ε)
                        
                        
                           τα φορητά μουσικά όργανα ταξιδιωτών.».
                        
                     
         
               3)
            
            
               Στο άρθρο 232 παράγραφος 1, προστίθεται το ακόλουθο στοιχείο δ):
               
                           «δ)
                        
                        
                           τα φορητά μουσικά όργανα που αναφέρονται στο άρθρο 569 παράγραφος 1α.».
                        
                     
         
               4)
            
            
               Στο άρθρο 569, παρεμβάλλεται η ακόλουθη παράγραφος 1α:
               «1α.   Πλήρης απαλλαγή από εισαγωγικούς δασμούς παραχωρείται για τα φορητά μουσικά όργανα που εισάγονται προσωρινά από ταξιδιώτη, όπως ορίζεται στο άρθρο 236 σημείο Α με σκοπό να χρησιμοποιηθούν ως επαγγελματικός εξοπλισμός.».
            
         Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 31 Οκτωβρίου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 302 της 19.10.1992, σ. 1.
   
      (2)  Κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (ΕΕ L 253 της 11.10.1993, σ. 1).